[pic] | EUROOPAN YHTEISÖJEN KOMISSIO |

Bryssel, 10.03.2006

KOM(2006) 106 lopullinen

KOMISSION TIEDONANTO NEUVOSTOLLE JA EUROOPAN PARLAMENTILLE

yksinkertaisia paineastioita koskevan jäsenvaltioiden lainsäädännön yhdenmukaistamisesta annetun direktiivin (87/404/ETY) soveltamisen uudelleentarkastelu painelaitedirektiivin (97/23/ETY) kannalta

SISÄLLYSLUETTELO

Tiivistelmä 3

1. JOHDANTO 3

Taustaa …………………………………………………………………………………….3

Uudelleentarkastelumenettely 4

2. YKSINKERTAISISTA PAINEASTIOISTA ANNETUN DIREKTIIVIN SOVELTAMISEN UUDELLEENTARKASTELU PAINELAITEDIREKTIIVIN KANNALTA 4

Yleisiä huomioita 4

Laitekokonaisuudet 5

Yksinkertaisten paineastioiden valmistukseen liittyviä ongelmia 6

Standardointi 6

Painelaitteita koskevaan direktiiviin sisältyvät poikkeukset 7

Yksinkertaisia paineastioita koskevat erityissäännökset yhdennetyssä direktiivissä 8

Hallinnollinen työmäärä 8

Kilpailunäkökohdat 8

3. PÄÄTELMÄT 9

KOMISSION TIEDONANTO NEUVOSTOLLE JA EUROOPAN PARLAMENTILLE

yksinkertaisia paineastioita koskevan jäsenvaltioiden lainsäädännön yhdenmukaistamisesta annetun direktiivin (87/404/ETY) soveltamisen uudelleentarkastelu painelaitedirektiivin (97/23/ETY) kannalta

Tiivistelmä

Painelaitedirektiivissä 97/23/EY komissiota pyydetään tarkastelemaan yksinkertaisista paineastioista annetun direktiivin 87/404/ETY soveltamista uudelleen, jotta voidaan selvittää tarvetta sisällyttää viimeksi mainittu direktiivi painelaitedirektiiviin.

Tämä tiedoksianto annetaan edellä tarkoitetun pyynnön panemiseksi täytäntöön, ja sitä varten kansallisia viranomaisia ja sidosryhmiä on kuultu laajalti.

Molempien direktiivien täytäntöönpanosta vastaavat kansalliset viranomaiset ja sidosryhmät katsovat, että molemmat direktiivit toimivat erittäin hyvin, eivätkä ne kannata yksinkertaisista paineastioista annetun direktiivin sulauttamista painelaitedirektiiviin. Erityisesti jäljempänä yksityiskohtaisesti esitetyt tekniset ja turvallisuuteen liittyvät seikat puoltavat kahden erillisen direktiivin säilyttämistä.

Tämän vuoksi komission päätelmä on, että vahvat syyt puoltavat yksinkertaisista paineastioista annetun direktiivin ja painelaitedirektiivin pitämistä erillään.

Tämä ei kuitenkaan sulje etukäteen pois uuden lähestymistavan yleisen uudelleentarkastelun sekä painelaitedirektiivin uudelleentarkastelun yhteydessä tulevaisuudessa tehtäviä aloitteita, jotka saattavat johtaa direktiivien sulauttamiseen yhdeksi säädökseksi.

1. JOHDANTO

Taustaa

Yksinkertaiset paineastiat[1] kuuluvat kesäkuussa 1987 annetun ensimmäisen niin sanotun uuden lähestymistavan mukaisen direktiivin 87/404/ETY soveltamisalaan. Yksinkertaisiin paineastioihin kuuluu ainoastaan pieni osa tuoteluokkia, joihin sisältyy paineilmasta aiheutuva riski. Euroopan parlamentti ja neuvosto antoivat vasta vuonna 1997 painelaitteita koskevan yleisen direktiivin (97/23/EY), jonka laajaan soveltamisalaan kuuluvat jopa painekattilat ja täydelliset kemialliset laitokset. Direktiivissä (johdanto-osan 11 kappaleessa) komissiota pyydetään tarkastelemaan yksinkertaisista paineastioista annetun direktiivin soveltamista uudelleen, jotta voidaan selvittää, onko mainittu direktiivi tarpeen sisällyttää painelaitedirektiiviin.

Samalla tässä tiedonannossa esitetään komission kanta kilpailukykyneuvoston päätöslauselmaan[2], jossa yksinkertaisista paineastioista annetun direktiivin sulauttaminen painelaitedirektiiviin arvioitiin yhdeksi lainsäädännön yksinkertaistamiseen tähtäävistä komission ensisijaisista toimista.

Uudelleentarkastelumenettely

Tämä tiedonanto perustuu seuraaviin kansallisten viranomaisten ja sidosryhmien kuulemisiin:

- Tärkeimpänä kansallisten viranomaisten ja sidosryhmien kuulemisfoorumina oli komission yksiköiden organisoima painelaitteita käsittelevä työryhmä ( Working Group Pressure) , jossa tätä kysymystä on käsitelty vuodesta 2003 alkaen.

- Komissio järjesti myös Internet-kuulemisen, jossa se pyrki saamaan mahdollisimman laajan kuvan tilanteesta keräämällä Euroopan painealan sidosryhmien mielipiteitä ja ehdotuksia. Internet-kuulemisesta tiedotettiin usein eri tavoin ja siihen oli mahdollista osallistua vuoden 2004 lokakuun alusta vuoden 2005 tammikuun loppuun. Kannanottoja saatiin huomattava määrä[3].

- Huhtikuussa 2005 painelaitteita käsittelevä työryhmä tutki julkisissa kyselyissä saaduista käyttäjien tarkastuslaitoksiin liittyvistä kannanotoista laaditun yhteenvedon, yksityiskohtaisen selvityksen sekä alustavat päätelmät.

- Kansallisia viranomaisia pyydettiin käymään vuoden 2005 toukokuun loppuun mennessä käsiteltävänä olevat kysymykset läpi, jotta ne voisivat antaa kommenttinsa kaikkiin uudelleentarkasteltavana oleviin kysymyksiin.

2. YKSINKERTAISISTA PAINEASTIOISTA ANNETUN DIREKTIIVIN SOVELTAMISEN UUDELLEENTARKASTELU PAINELAITEDIREKTIIVIN KANNALTA

Yleisiä huomioita

Yksinkertaisista paineastioista annettu direktiivi ja painelaitedirektiivi eroavat muodoltaan, ulkoasultaan ja yksityiskohtaiselta sisällöltään. Molemmat direktiivit ovat kuitenkin uuden lähestymistavan mukaisia, vaikka yksinkertaisia paineastioita koskeva direktiivi on osittain vanhan lähestymistavan mukainen. Sekä yksinkertaisista paineastioista annettu direktiivi että painelaitedirektiivi sisältävät luokitukseen, tunnistamiseen ja merkintään, sääntelyyn, valvontaan ja teknisiin vaatimuksiin liittyviä asioita.

Direktiivin yhteensulauttaminen ei tarkoittaisi, että uusia tuoteluokkia lisättäisiin näiden kahden erillisen direktiivin nykyiseen soveltamisalaan tai että niiden soveltamisalaan nykyisin kuuluvia tuoteluokkia jätettäisiin soveltamisalan ulkopuolelle.

Koska yksinkertaisista paineastioista annettu direktiivi on yksi ensimmäisistä uuden lähestymistavan mukaisesti annetuista direktiiveistä, sen toimivuudesta on paljon kokemusta. Painelaitedirektiivi puolestaan on suhteellisen uusi direktiivi. Se on monimutkainen ja sen täytäntöönpano aiheuttaa edelleen tiettyjä ongelmia, sen toimivuudesta ei ole juurikaan kertynyt kokemusta, eikä siitä ole saatu markkinoiden valvonnan yhteydessä palautetta. Nämä seikat ovat keskeisiä, koska näiden kahden direktiivin sulauttamisessa on lainsäädännöllisen editoinnin lisäksi kysymys sisällön muokkaamisesta.

Uudelleentarkastelun yhteydessä esiin tulleet sulauttamisesta saatavaa lisäarvoa koskevat tärkeimmät osoittimet liittyivät yksinkertaisten paineastioiden tai tällaisia astioita sisältävien tuotteiden teknisiin ja turvallisuutta koskeviin ongelmiin, hallinnollisen taakan enemmän tai vähemmän merkittävään vähenemiseen Euroopan tai kansallisella tasolla sekä taloudellisiin seikkoihin, kuten Euroopan teollisuuden kilpailukyvyn paranemiseen.

Arvioinnissa on otettava huomioon molempien direktiivien täytäntöönpanosta vastaavien kansallisten viranomaisten kannat ja sidosryhmien kannat, joiden mukaan molemmat direktiivit toimivat tällä hetkellä edellytetyn oikeudellis-hallinnollisen infrastruktuurin ja täytäntöönpanomenettelyjen kannalta erittäin hyvin.

Julkisen kyselyn perusteella vastaajien selvä enemmistö vastusti yksinkertaisista paineastioista annetun direktiivin sulauttamista painelaitedirektiiviin. Ne, jotka kannattivat sulauttamista, eivät antaneet merkittäviä perusteluja kannalleen.

Viranomaisten ja sidosryhmien mielestä erityisesti tekniset ja turvallisuuteen liittyvät seikat puoltavat direktiivien säilyttämistä erillään. Ne voidaan jakaa seuraavasti:

Laitekokonaisuudet

Painelaitedirektiivissä edellytetään laitekokonaisuuksien eli ”useista painelaitteista koottujen, yhtenäisten ja toiminnallisten laitekokonaisuuksien” yleistä vaatimustenmukaisuuden arviointia. Erityisesti on tehtävä ”arviointi laitekokonaisuuden eri osien yhdistämisestä ja laitekokonaisuuden käytön sallittujen raja-arvojen (esim. suurin sallittu paine) ylittämisen suojelusta”. Yksinkertaisista paineastioista annetussa direktiivissä säädetään ainoastaan yksinkertaisen paineastian turvallisuudesta; kyseinen direktiivi ei sisällä varolaitteita koskevia vaatimuksia eikä vaatimuksia yksinkertaisten paineastioiden sisällyttämisestä kompressorijärjestelmään.

Joidenkin Internet-kuulemiseen vastanneiden mukaan tällaisten vaatimusten puuttuminen yksinkertaisista paineastioista annetusta direktiivistä voi olla vaarallista. Toiset olivat sitä mieltä, että näiden kahden direktiivin sulauttaminen olisi tarpeettoman työlästä, koska huomattava joukko lisälaitteita (pääasiassa kompressorilaitteita) muuttuisi yleisen vaatimustenmukaisuuden arvioinnin soveltamisalaan kuuluviksi laitekokonaisuuksiksi.

Sen vuoksi kansallisia viranomaisia pyydettiin erityisesti raportoimaan turvallisuusongelmista, joita on mahdollisesti havaittu yksinkertaisen paineastian sisältävien laitekokonaisuuksien lisä- tai varolaitteiden yhteydessä. Niiltä kysyttiin erityisesti, onko yksinkertaisiin paineastioihin tarvetta soveltaa laitekokonaisuuden käsitettä. Sääntelyä edellyttävistä yksinkertaisia paineastioita koskevista laitekokonaisuuteen liittyvistä turvallisuusongelmista ei kuitenkaan raportoitu.

Sen vuoksi laitekokonaisuuden käsitteen sisällyttämistä yksinkertaisista paineastioista annettuun direktiiviin ei pidetä yksinkertaisen paineastian sisältämien laitekokonaisuuksien turvallisuuden kannalta merkityksellisenä.

Yksinkertaisten paineastioiden valmistukseen liittyviä ongelmia

Jäsenvaltioiden markkinoiden valvonta ja teollisuusliitoilta saadut raportit osoittavat, että Euroopan markkinoille saatetuissa ”pienissä” yksinkertaisissa paineastioissa, jotka yleensä ovat suhteellisen halpoja kulutustavaroita, voi esiintyä valmistusvikoja, jotka joissain tapauksissa voivat olla turvallisuudelle haitallisia. Sen vuoksi erityistä huomiota kiinnitettiin siihen, mitä mieltä kansalliset viranomaiset olivat siitä, olisiko näiden kahden direktiivin sulauttamisesta hyötyä markkinoiden valvonnalle. Lisäksi viranomaisia pyydettiin toimittamaan arvionsa siitä, olisiko painelaitedirektiivin mukaisten ilmoitettujen laitosten osallistumisella myönteinen vaikutus yksinkertaisten paineastioiden turvallisuuteen. Paineastiat ovat itse asiassa yksinkertaisista paineastioista annetun direktiivin mukaan ilmoitettujen laitosten tarkastamien kohteiden yksi pääluokka, kun taas painelaitedirektiivin mukaan tällaisten astioiden luokitus olisi alhaisempi, mikä tarkoittaa, että ilmoitetut laitokset eivät tarkastaisi niitä yhtä perusteellisesti.

Palautteen mukaan havaitut yksinkertaisiin paineastioihin liittyvät turvallisuusongelmat eivät johdu yksinkertaisista paineastioista annetun direktiivin puutteista. Yksinkertaisista paineastioista annetun direktiivin suhteellisen selkeät tekniset vaatimukset tarjoavat asianmukaiset turvallisuusmarginaalit ja luotettavan turvallisuustason yksinkertaisille paineastioille. Yksinkertaisista paineastioista annetun direktiivin sulauttaminen painelaitedirektiiviin ei parantaisi tämän tuoteryhmän turvallisuutta, varsinkin kun painelaitedirektiivi ei ole niin yksityiskohtainen kuin yksinkertaisista paineastioista annettu direktiivi (esim. astioiden konkreettisten fyysisten ominaisuuksien, seinämän paksuuden, hitsauksen ym. osalta). Tällainen muutos voisi vaikeuttaa EU-vaatimusten tarkkaa noudattamista erityisesti Euroopan ulkopuolella sijaitsevissa kehittyvissä talouksissa, jonne suurin osa pienten ja halpojen yksinkertaisten painelaitteiden valmistajia on sijoittunut.

Kysely osoittaa kuitenkin selvästi, että painopiste olisi asetettava yksinkertaisista painelaitteista annetun nykyisen direktiivin soveltamisen sekä erityisesti jäsenvaltioiden markkinavalvonnan koordinoinnin parantamiseen.

Standardointi

Yksinkertaisista paineastioista annetun direktiivin ja painelaitedirektiivin sulauttamisella saattaisi olla vaikutusta yksinkertaisista paineastioista annetun direktiivin nojalla annettaviin yhdenmukaistettuihin standardeihin, sillä ne olisi julkaistava painelaitedirektiivin nojalla.

Yksinkertaisia paineastioita koskeva tärkein tuotestandardi on EN 286 -sarja (osat 1–4) Yksinkertaisista paineastioista annetun direktiivin nojalla on lisäksi yhdenmukaistettu useita muita hitsaukseen ja testaukseen liittyviin menettelyihin ja laatuvaatimuksiin liittyviä standardeja[4].

Mitään virallisia vastalauseita tai suojalausekkeita ei ole tähän mennessä annettu, joiden perusteella voisi olettaa, että yksinkertaisista paineastioista annetun direktiiviin nojalla annetuissa yhdenmukaistetuissa standardeissa olisi puutteita.

Vaikka näiden kahden direktiivin yhdistäminen näyttäisi ensisilmäyksellä yksinkertaistavan standardointia sillä perusteella, että yhdenmukaistetut standardit laadittaisiin tällöin vain yhden direktiivin nojalla, olisi muistettava, että yksinkertaiset paineastiat kuuluvat tarkasti määriteltyyn tuoteluokkaan, joka joka tapauksessa edellyttää erityisstandardien laatimista siitä riippumatta, sovelletaanko erityisdirektiiviä vai ei. Lisäksi yhdistettyyn direktiiviin siirtyminen edellyttäisi kaikkien yksinkertaisista paineastioista annetun direktiivin nojalla laadittujen yhdenmukaistettujen standardien tarkistamista etenkin EN 286 -sarjan osalta.

Yksinkertaisista paineastioista annettuun direktiiviin liittyvien standardien tarkastus osoittaa, että kyseisen direktiivien kumoamisesta johtuvien muutosten tekemisessä pääasiassa standardisarjaan EN 286 menisi 3–4 vuotta, ennen kuin ne voidaan julkaista painelaitedirektiivin nojalla yhdenmukaistettuina standardeina. Valmistajien olisi käytettävä monimutkaisempia standardeja (esim. EN 13445) ennen kuin yksinkertaisia paineastioita koskeva standardisarja olisi saatavilla. Lisäksi voidaan ennakoida, että sulauttamisella olisi vaikutus myös muuhun standardointityöhön, johon ei siirtymäaikana riittäisi niin paljon resursseja.

Painelaitteita koskevaan direktiiviin sisältyvät poikkeukset

Painelaitedirektiivi koskee periaatteessa kaikkia painelaitteita ja laitekokoonpanoja, joiden suurin sallittu paine on yli 0,5 baaria. Sen soveltamisala on erittäin laaja alkaen painekeittimistä täydellisiin kemiallisiin laitoksiin tai voimalaitosten höyrykattiloihin. Tälle laajalle soveltamisalalle on ominaista sarja poikkeuksia, jotka koskevat tuoteluokkia, jotka muuten kuuluisivat direktiivin soveltamisalaan (esim. laivat, raketit, ilma-alukset, hiilihapolliset virvoitusjuomapullot tai tuotteet, joihin sovelletaan erityislainsäädäntöä, kuten lääkinnälliset laitteet, aerosolit, ajoneuvojen toimintaan tarkoitetut laitteet ja yksinkertaiset paineastiat).

Jos nämä kaksi direktiiviä sulautettaisiin toisiinsa, nykyisiä poikkeuksia (esim. ajoneuvojen toimintaan tarkoitetut laitteet) painelaitedirektiivin soveltamisalaan olisi tarkasteltava huolellisesti, sillä yksinkertaisista paineastioista annettu direktiivi ei niitä sisällä; lisäksi niitä olisi todennäköisesti tarkistettava, jotta tällä hetkellä yksinkertaisista paineastioista annetun direktiivin soveltamisalaan kuuluviin tuotteisiin sovellettaisiin varmasti jatkossakin paineilmasta aiheutuvaan riskiin liittyviä lainsäädännöllisiä vaatimuksia. Todennäköisin tapa ratkaista asia olisi ottaa käyttöön ”poikkeuksen poikkeuksia”, joilla nykyisen painelaitedirektiivin poikkeusten soveltamisalaa rajoitettaisiin.

Kansallisilta viranomaisilta saatujen kommenttien ja kuulemismenettelyssä saatujen vastausten perusteella painelaitedirektiiviin liittyviä poikkeuksia olisi tarkasteltava tapauskohtaisesti. Lisäksi sidosryhmät ovat pyytänet kustannus-hyötyanalyysin laatimista.

Edellä mainittujen syiden perusteella komissio katsoo, että näiden kahden direktiivin pitäminen erillisenä on painelaitedirektiivin sisältämien poikkeusten kannalta parempi ratkaisu kuin niiden yhdistäminen.

Yksinkertaisia paineastioita koskevat erityissäännökset yhdennetyssä direktiivissä

Painelaitedirektiivissä ei nykyisellään oteta tuotetun laitteiston määrää (yksittäistuotanto vai sarjatuotanto) tai käyttöä (kuluttajille vai ammattikäyttöön) huomioon määriteltäessä sovellettavaa vaatimuksenmukaisuuden arviointimenettelyä. Siinä annetaan kuitenkin erityissäännökset tiettyjen yleensä suurina sarjoina valmistettavien tuotteiden, kuten palosammuttimien, painekeittimien tai happipullojen tiukempaa vaatimustenmukaisuuden arviointia varten. Toisaalta yksinkertaisista paineastioista annettua direktiiviä sovelletaan ainoastaan sarjavalmisteisiin yksinkertaisiin paineastioihin.

Kuulemismenettelyn aikana on ehdotettu, että direktiivien sulauttamisen yhteydessä olisi annettava erityissäännökset sarjavalmisteisia yksinkertaisia paineastioita varten, esimerkiksi sijoittamalla yksinkertaiset paineastiat painelaitedirektiivin ”vähimmäisluokkaan”[5] niiden todellisista mitoista riippumatta.

Sarjavalmisteisiin tuotteisiin sovellettavien yleisten erityissäännösten sisällyttäminen direktiiviin ei koske ainoastaan yksinkertaisia paineastioita, joten asiaa kannattaisi käsitellä asianmukaisessa vaiheessa painelaitedirektiivin yleisen tarkistamisen yhteydessä.

Hallinnollinen työmäärä

Hallinnollisten etujen kannalta vahvoja perusteita sulauttamiselle ei tarkastelun yhteydessä löytynyt. Näiden kahden direktiivin sulauttaminen yhdeksi yhdennetyksi direktiiviksi, sen saattaminen osaksi kansallista lainsäädäntöä ja täytäntöönpano edellyttäisi huomattavaa kertaluonteista panosta komissiolta, jäsenvaltioilta ja muilta sidosryhmiltä sekä lisäresursseja, eikä siitä olisi erityistä hyötyä.

Teollisuuden edustajat ovat ilmaisseet huolensa direktiivien yhdentämisen vaikutuksista ja todenneet, ettei nykyisen tilanteen muuttamisesta ole niille etua. Ne uskovat, että sulauttaminen edellyttäisi valmistajilta ylimääräistä työtä, eikä siitä olisi turvallisuuden kannalta hyötyä. Esimerkiksi yksinkertaisiin paineastioihin sovellettavien olennaisten vaatimusten täydellinen uudelleentarkastelu ja vastaavien muutosten vieminen tekniseen aineistoon ja asiakirjoihin, valmistajan kilpiin, testeihin ja vaatimuksenmukaisuuden arviointijärjestelmiin edellyttäisivät huomattavaa hallinnollista taakkaa ja aiheuttaisivat lisäkustannuksia. Teollisuuden edustajat korostavat, että lainsäädännön konsolidointi ei automaattisesti yksinkertaista hallinnollisia menettelyjä käytännössä, vaan sen vaikutus voi olla jopa päinvastainen.

Kilpailunäkökohdat

Koska yksinkertaisista paineastioista annettu direktiivi koskee ainoastaan ilmaa tai typpeä sisältäviä säiliöitä, valmistajilla on käytännössä mahdollisuus saattaa ne painelaitedirektiivin soveltamisalan piiriin määrittämällä paineastian käyttötarkoitus laajemmin kuin yksinkertaisista paineastioista annetussa direktiivissä ilman, että itse astian rakennetta välttämättä muutetaan. Koska tällaisia tapauksia ei suuria määriä markkinoilla havaita, näyttää todennäköiseltä, että suurin osa valmistajista pitää tuotteensa vaatimuksenmukaisuutta yksinkertaisista paineastioista annetun direktiivin kanssa taloudellisesti tärkeämpänä kuin vaatimustenmukaisuutta painelaitedirektiivin kanssa. Direktiivien sulauttaminen veisi valmistajilta mahdollisuuden valita, kumpia lainsäädännöllisiä vaatimuksia sen tuote noudattaa.

Lisäksi vaatimustenmukaisuutta yksinkertaisista paineastioista annetun direktiivin vaatimusten kanssa ei teollisuuden edustajien mukaan tunnusteta laadun takeeksi kovin laajalti Euroopan ulkopuolella. Sen vuoksi muutokset voisivat vaikuttaa kielteisesti eurooppalaisten yksinkertaisten paineastioiden kansainväliseen hyväksyntään ja Euroopan teollisuuden kilpailukykyyn.

EU:n valmistajat ovat lisäksi korostaneet, että direktiivien yhdistäminen voisi johtaa lyhyen aikavälin mukauttamisongelmiin, lisätä teollisuuden hallinnollista taakkaa ja kustannuksia ja monimutkaistaa vaatimustenmukaisuuden arviointimenettelyjä.

Näiden kahden direktiivin yhdentäminen voisi valmistajien mukaan saattaa yksinkertaisten paineastioiden valmistajat epävarmaan tilanteeseen tietyn siirtymäkauden ajaksi.

3. PÄÄTELMÄT

Komission päätelmä on, että sulauttamisvaihtoehdolle ei ole selkeitä perusteita. Kansallisten viranomaisten ja sidosryhmien hyvin suuri enemmistö tukee tätä kantaa.

Sulauttaminen ei olisi pelkkä tekstinkäsittelyllinen toimenpide, vaan direktiivien perusteellinen tarkistamisprosessi, jolla komission, useimpien kansallisten viranomaisten ja valmistajien mielestä ei yksinkertaistettaisi lainsäädäntöä. Sen sijaan ehdotettu direktiivien sulauttaminen saattaisi johtaa ongelmiin tai ainakin hallinnollisen taakan tilapäiseen lisääntymiseen, mikä edellyttäisi sidosryhmiltä joustavuutta.

Tämä ei kuitenkaan sulje pois erityisesti painelaitedirektiivin yhteydessä tulevaisuudessa tehtäviä aloitteita, kunhan täytäntöönpanosta on saatu tarpeeksi kokemuksia ja uutta lähestymistapaa tarkastellaan yleisesti uudelleen. Tällaiseen aloitteeseen saattaisi sisältyä yksinkertaisista paineastioista annetun direktiivin ja painelaitedirektiivin sulauttaminen yhdeksi ainoaksi säädökseksi, vaikka erityissäännökset, joissa molempien painealojen ominaispiirteet otetaan huomioon, jätettäisiin ennalleen.

[1] Yksinkertaisista paineastioista annettua direktiiviä sovelletaan sarjavalmisteisiin yksinkertaisiin paineastioihin. Direktiivissä ’yksinkertaisilla paineastioilla’ tarkoitetaan ilmaa tai typpeä sisältävää hitsaamalla valmistettua painesäiliötä, jonka suurin sallittu käyttöpaine on yli 0,5 baaria ja jota ei lämmitetä liekillä.

[2] Yhteisön lainsäädännön yksinkertaistamista koskevat neuvoston ensisijaiset toimet ( Council priorities for simplification of Community Legislation) , annettu 25.11.2004.

[3] Yhteenveto kannanotoista on osoitteessa http://europa.eu.int/comm/enterprise/pressure_equipment/index_en.htm

[4] Yksinkertaisista paineastioista annetun direktiivin nojalla Euroopan unionin virallisessa lehdessä on tällä hetkellä julkaistu 12 standardia. Niistä tärkeimpiä ovat EN 286-sarjan standardit Lisätietoja: http://europa.eu.int/comm/enterprise/newapproach/standardization/harmstds/reflist/spvessel.html

[5] Jokaista painelaiteluokkaa varten on olemassa riittävä menettely tai se pitää valita tiukkuudeltaan keskenään vastaavista menettelyistä, joilla arvioidaan, onko laite painelaitedirektiivin perusvaatimusten mukainen.